次韻季常疊前作見寄
作者：周紫芝
朝代：宋

paragraphs: 人生富貴如五侯，祿豐位大功不酬。
朱輪華屋令人羞，一蓑不如歸飯牛。
自駕款叚馬少遊，勝驟玉腕尚書騮。
少年蹭蹬在丘壑，晚歲風雨悲梧楸。
江邊短艇苦喚我，此心勇往誰能留。
幽期正怨齒髪悞，事定不須龜筴籌。
言雖太漫君莫笑，與語俗人真暗投。
香秔炊熟碧鱸美，横江已辦秋風鈎。
胸中它日幾雲夢，四海不勞圍寸眸。
肯聽兒女昵昵語，秋蟲悲笑徒啾啁。
陽春白雪一落耳，竹枝凄怨慚蠻謳。